
Nr.

AVIZ

asupra propunerii legislative pentru abrogarea O.U. nr.85 din 14.06.2001 şi O.U. nr.166 din 17.12.2001 şi menţinerea prevederilor art.48, 79 şi 80 din Legea nr.164/2001, aşa cum au fost adoptate de Parlamentul României

Cu adresa nr.20 din 22 aprilie 2002, Biroul Permanent, conform art. 89 din Regulamentul Camerei Deputaţilor, a sesizat pentru examinare şi avizare Comisia pentru Buget, Finanţe şi Bănci cu propunerea legislativă pentru abrogarea O.U. nr.85 din 14.06.2001 şi O.U. nr.166 din 17.12.2001 şi menţinerea prevederilor art.48, 79 şi 80 din Legea nr.164/2001, aşa cum au fost adoptate de Parlamentul României.
In urma examinării, în şedinţa din data de 4 iunie 2002, Comisia, cu unanimitate de voturi, a hotărât respingerea din următoarele considerente:

Conform prevederilor art.79 din Legea nr.164/2001 privind pensiile militare de stat, pensiile militare stabilite în baza legislaţiei anterioare datei intrării în vigoare a acestei legi, se recalculează pe baza unei metodologii aprobate prin Hotărâre de Guvern.

Prin adoptarea Ordonanţei de urgenţă a Guvernului nr. 85/2001 pentru suspendarea aplicării prevederilor art.79 din Legea nr.164/2001 privind pensiile militare de stat s-a urmărit recunoaşterea stării de fapt existente, şi anume, imposibilitatea recorelării pensiilor aflate în plată înainte de adoptarea Legii nr.164/2001, datorită inexistenţei unor prevederi bugetare în acest sens pentru anul 2001.

În ceea ce priveşte Ordonanţa de urgenţă a Guvernului nr.166/2001 pentru modificarea Legii pensiilor militare de stat nr.164/2001, precizăm că procesul de recorelare în sistemul public de pensii se va efectua într-o perioadă de 3 ani, pentru a se stabili proporţiile fireşti, între diferitele categorii de pensionari.

Precizăm că, în anii 2000-2001, potrivit legislaţiei în vigoare, anterior adoptării Legii nr.164/2001 privind pensiile militare de stat (art.11 din Decretul 214/1977 privind pensiile militare de stat şi art.11 din Legea nr.80/1995 privind statutul cadrelor militare), cât şi în prezent – conform prevederilor Ordonanţei de urgenţă a Guvernului nr.166/2001 – pensiile militare au fost indexate permanent potrivit soldei de grad a cadrelor în activitate.

În prezent, pensiile militare se indexează în cursul execuţiei bugetare, în funcţie de posibilităţile financiare, cu respectarea angajamentelor semnate de ţara noastră cu organismele financiare internaţionale.

Art.2 din propunerea legislativă încalcă principiul neretroactivităţii legii civile, consacrat de Constituţia României la art.15 alin.(2): “legea dispune numai pentru viitor”.

Totodată, propunerea legislativă încalcă flagrant normele de tehnică legislativă pentru elaborarea actelor normative prevăzute de Legea nr.24/2000. Potrivit prevederilor art.60 alin.(3) din Legea nr.24/2000: “Abrogarea unei dispoziţii sau a unui act normativ are totdeauna caracter definitiv. Nu este admis ca prin abrogarea unui act de abrogare anterior, să se repună în vigoare actul normativ iniţial”. Prin urmare ar fi trebuit elaborat un nou act normativ care să statueze acelaşi lucru ca şi articolele 48, 79 şi 80 din Legea nr.164/2001 şi nu elaborată o reglementare de abrogare a abrogării.

